Москва щыхоплъэ Налшык дащIыхьыну вокзалыщIэм и проектым
Иджырей гъущI гъуэгу станцыщIэ «Нартан» станцыр иджыпсту здэщыIэм деж щыщIыным теухуа проектым иджыпсту щытопсэлъыхь УФ-м ЩIыналъэхэм зегъэужьынымкIэ и министерствэм.
Фигу къэдгъэкIыжынщ мы Iуэхур республикэм и транспорт комплексым и лэжьыгъэм кърикIуахэм щытепсэлъыхьыжым, КъБР-м и Iэтащхьэм къыхилъхьауэ зэрыщытар.
Республикэм ТранспортымкIэ, связымрэ гъуэгу хозяйствэмкIэ и министерствэм федеральнэ ведомствэм иригъэхьа тхылъым къызэрыщыгъэлъэгъуамкIэ, «Налшык» вокзалым и унэр 1949 гъэм ящIауэ щытащ. Абы лъандэрэ зыхуей хуэзэу, нэгъэсауэ зэи зэрагъэпэщыжакъым. Абы къыдэкIуэу, вокзалым, перронхэм, адрей ухуэныгъэхэм тэмэму зрагъэужьыфынукъым, щIыр къазэремэщIэкIым къыхэкIыу. АтIэми, иджыпсту мыбы мафIэгуу, цIыхуу щызэблэкIыр мащIэкъым. Махуэ къэс КъБР-м и къалащхьэм къокIуэ икIи егъэзэж «Налшык — Москва» мафIэгум. МахуитI къэс зэ нэгъуэщI мафIэгухэм кIэращIэурэ ирагъажьэ «Налшык-Адлер» вагонхэр. Суткэ къэс гъуэгу тоувэ Минвод, Прохладнэ къалэхэм кIуэ мафIэгухэр. А псори къалэм щыдэкIкIэ, къыщыдыхьэкIэ гъущI гъуэгу зэпрыкIыпIэхэм автомашинэ куэд щызэтрехьэ. КъызэрабжамкIэ, апхуэдэ автомашинэ зэтрихьахэр суткэ къэс сыхьэти 2-м нэблагъэкIэ щызэхэтщ Къэбэрдей уэрамым, Идарым и уэрамым, ЕтIуанэ промышленнэ дэкIыпIэм.
ИщхьэкIэ къыщыгъэлъэгъуа проектыр щагъэзэщIэну къыхаха щIыпIэр сыт и лъэныкъуэкIи къозэгъ. Ар пэгъунэгъущ ипщэ лъэныкъуэкIэ Осетие Ищхъэрэ-Алание, Ингуш, Шэшэн республикэхэм, ищхъэрэкIэ Минводрэ Iуащхьэмахуэ лъапэрэ я курортхэм хуэкIуэ «Кавказ» федеральнэ автомобиль гъуэгум. Апхуэдэу иджыпсту лажьэ «Налшык» аэропортми, «Урысейм и транспорт системэм зегъэужьыныр (2010-2015 гъэхэм)» федеральнэ программэ хэхам ипкъ иткIэ Налшык щаухуэн хуей аэропортыщIэми япэжыжьэкъым. «Налшык — Нарткъалэ», «Налшык -Майскэ» федеральнэ, щIыналъэ автомобиль гъуэгухэри мы щIыпIэм зэрыблэкIым къыхэкIыу, Iуащхьэмахуэ, Дзэлыкъуэ, Бахъсэн, Шэрэдж, Аруан, Тэрч, Май, Прохладнэ районхэм щыпсэухэр Налшык дэмыхьэу гъущI гъуэгу вокзалыщIэм екIуэлIэфынущ.
КъБР-м ТранспортымкIэ, связымрэ гъуэгу хозяйствэмкIэ и министерствэм вокзалыщIэр щIын щIыхуей щхьэусыгъуэхэр зэхилъхьэжа къудейм къыщымынэу, мы Iуэхум пыщIа лэжьыгъэ пыухыкIахэр зэрызэфIэгъэкIыпхъэри иубзыхуащ.
Къумыкъу Мадинэ,
КъБР-м ТранспортымкIэ, связымрэ гъуэгу хозяйствэмкIэ и министерствэм и пресс-IуэхущIапIэм и лэжьакIуэ.
